ພິທີໄຂການນຳໃຊ້ຫ້ອງທົດລອງຂອງອູ່ສ້ອມແປງເຮືອບິນທະຫານອາກາດ ລະຫວ່າງກອງທັບລາວ - ຣັດເຊຍ
ເຂົ້າຮ່ວມພິທີມອບ - ຮັບຫ້ອງທົດລອງດັ່ງກ່າວ ມີທ່ານພັນເອກ ຢາເບີໂລບ - ຫົວໜ້າຫ້ອງການຜູ້ຕາງໜ້າກະຊວງປ້ອງກັນປະເທດ ສ.ຣັດເຊຍ ປະຈຳສປປ.ລາວ ແລະ ຕາງໜ້າກ່າວຮັບແມ່ນທ່ານພັນເອກ ສອນທອງ ແກ້ວຈັນດາ - ຫົວໜ້າຫ້ອງເຕັກນິກກອງບັນຊາການທະຫານອາກາດ, ໂດຍການເຂົ້າຮ່ວມເປັນສັກຂີພະຍານຂອງທ່ານພົນຕີ ແອສະໄໝ ເລືອງວັນໄຊ - ຮອງລັດຖະມົນຕີກະຊວງປ້ອງກັນປະເທດ, ທ່ານບຸນຕົ້ນ ຈັນທະພອນ - ເລຂາພັກແຂວງເຈົ້າແຂວງໆຊຽງຂວາງ, ມີຜູ້ບັນຊາການທະຫານອາກາດ ຜູ້ຕາງໜ້າຈາກຫ້ອງວ່າການກະຊວງປ້ອງກັນປະເທດ, ກອງພັນໃຫຍ່ 703, 702.
ກ່າວຄຳເຫັນທີ່ພິທີ, ທ່ານ ພັນເອກ ສອນທອງ ແກ້ວ ຈັນດາ ກ່າວວ່າ: ການທີ່ໄດ້ຮັບອູ່ສ້ອມແປງເຮືອບິນທະຫານອາກາດໃນຄັ້ງນີ້, ເປັນການປະກອບສ່ວນອັນສຳຄັນໃນການຍົກລະດັບຄວາມສາມາດໃນການສ້ອມແປງບົວລະບັດເຮືອບິນ ແລະ ການສ້ອມແປງຈຸບິນຂອງກອງບັນຊາການທະຫານອາກາດກອງທັບປະຊາຊົນລາວໃຫ້ສູງຂຶ້ນ, ທັງເປັນການສ້າງຄວາມເຂັ້ມແຂງ ແລະ ເພີ່ມປະສິດທິພາບ ໃຫ້ແກ່ວຽກງານປັບປຸງກໍ່ສ້າງກອງທັບ ໃນການປົກປັກຮັກສາເຂດນ່ານຟ້າຂອງ ສປປ.ລາວ ໄວ້ຢ່າງໝັ້ນຄົງ ເຊິ່ງພວກເຮົາຈະເອົາໃຈໃສ່ຊີ້ນຳການອົບຮົມ-ຫັດ ແອບໃຫ້ມີປະສິດທິຜົນສູງພ້ອມນັ້ນກໍຈະບຳລຸງ ແລະ ກໍ່ສ້າງບຸກຄະລາກອນນັກວິຊາການໃຫ້ມີຄຸນນະພາບ, ພ້ອມກັບການບົວລະບັດຮັກສາ ແລະ ນຳໃຊ້ອູ່ສ້ອມ ແປງດັ່ງກ່າວ. ການມອບ-ຮັບໃນຄັ້ງນີ້ ແມ່ນສະແດງໃຫ້ເຫັນເຖິງຄວາມເຕີບໃຫຍ່ຂະຫຍາຍຕົວຂອງສາຍພົວພັນຮ່ວມມື ທີ່ສະໜິດແໜ້ນໃນວຽກງານປ້ອງກັນຊາດຂອງສອງຝ່າຍອີກດ້ວຍ.